## Educació presenta l’equip de prospecció d’FP de la Comunitat Valenciana i el seu pla d’actuació anual

*** Els prospectors són una figura que apareix en la nova llei d’FP que té com a missió posar en contacte les empreses amb els centres educatius per a facilitar l’FP Dual
* Està integrat per 20 prospectors, lligats als 20 consells territorials que hi ha a la Comunitat Valenciana
* La selecció s’ha fet per concurs de mèrits mitjançant la creació d’una borsa, en la qual s’ha valorat l’experiència i el coneixement del teixit empresarial**

La Conselleria d’Educació, Cultura, Universitats i Ocupació ha presentat l’equip de prospecció de Formació Professional de la Comunitat Valenciana i el seu pla d’actuació anual en una reunió celebrada este divendres en la seu de la Conselleria.

En el transcurs de la trobada, que ha congregat equips directius, representants sindicals i de la Inspecció Educativa, la directora general d’FP, Marta Armendia, ha anunciat que este equip estarà format per 20 prospectores, tots ells lligats als 20 consells territorials que hi ha a la Comunitat Valenciana.

Així mateix, Armendia ha anunciat que la selecció s’ha fet “per primera vegada per concurs de mèrits mitjançant la creació d’una borsa” i que s’ha valorat “tant l’experiència docent com el coneixement profund del teixit empresarial, així com l’experiència professional”.

En este sentit, la directora general ha assegurat que estem davant “d’un moment històric” i la configuració d’este equip “és una mostra més del compromís de la Conselleria d’Educació amb l’estratègia valenciana de Formació Professional per a la implantació del nou sistema d’FP”.

Paral·lelament, la directora general ha donat a conéixer els objectius del pla d’actuació de la prospecció per al curs 2024/25, entre els quals destaquen garantir que tot l’alumnat de primer d’FP tinga un primer contacte amb l’empresa en el marc de l’FP Dual.

A més, entre les principals línies d’este pla també figura la necessitat de detectar les demandes productives del teixit empresarial valencià, en el marc dels consells territorials d’FP, dels quals formen part els prospectors.

Un altre dels objectius traçats en el pla és donar suport als centres educatius en l’elaboració de plans formatius i la busca de places d’FP Dual, així com col·laborar amb les comissions de coordinació d’orientació professional dels centres educatius i fomentar l’acreditació professional.

Finalment, Armendia ha aprofitat la trobada per a agrair a totes les persones assistents el gran treball que estan realitzant i recordar que a partir d’este curs tot l’alumnat d’FP estarà donat d’alta en la Seguretat Social i que és fonamental la corresponsabilitat de la Formació Professional entre les empreses i els centres educatius.

Fecha: 13/12/2024